VG-sportens Øystein Jarlsbo kommenterer norsk friidrett: – Manglende «spissing» er Olympiatoppens skyld
ARTIKKELEN ER OVER FIRE ÅR GAMMEL Andreas Thorkildsen (33) fikk gjennomført en hofteoperasjon i fjor. Norges siste VM-gullvinner i friidrett for seks år siden har allerede besluttet å droppe mesterskapet 22. til 30. august i Beijings Fugleredet, der han vant sitt andre OL-gull i 2008. Han har i dobbelt forstand vært norsk friidretts spydspiss i 10 år. Henrik Ingebrigtsen (24) begynte å overta hegemoniet med EM-gullet og 5.-plassen i OL 2012. I fjor – i Thorkildsens skadefravær og med EM-sølvet på 1500-meteren i Zürich – ble det bare hans. Sett til resultatene fra blant andre Bislett Games’ Diamond League-stevne 11. juni og lag-EM i Russland sist helg, kan han bli temmelig alene i Norges treningsleir i Hongkong foran VM i Kina. Les også:Norge rykker ned etter sisteplass i lag-EM Ezinne Okparaebo (27) var med 11.10 ytterst nær ved å gå til OL-finalen på 100 meter i London-OL. Jaysuma Saidy Ndure (30) fikk lov til å konkurrere for Norge første gang i Beijing-OL og ble brått en av Europas mest lovende sprintere. Ingvill Måkestad Bovim (33) tok 6. plass på 1500 meter i 2011-VM, Margrethe Renstrøm (30) EM-bronse i lengde og Tonje Angelsen (25) EM-sølv i høyde 2012. Alle er per i dag langt fra å klare VM-kvalifiseringskravet 2015. Kappgjengerne som skaffet medaljer for seks-syv år siden har for lengst gått skoene av seg. Det er også korthekkhåpene Isabell Pedersen (23) og Vladimir Vukicevic (25) i ferd med å gjøre. Pedersen vant U23-EM for to år siden og Vukicevic sølvmedalje i junior-VM i 2010. «Totalt mislykket», skriver pappa og trener Petar Vukicevic i en SMS om sønnens 14,53 i lag-EM nå, ett sekund bak 13.55-persen fra 2012. – Jeg mener vi må være tålmodige og evaluere når sesongen er over, og ikke etter en måned, svarer Hanne Haugland (47) på hvor står vi, hvor går vi spørsmål – to måneder før VM. VM-gullvinneren i høyde fra 1997 er Olympiatoppen-coach med spesielt ansvar for friidrett. Vukicevic’ kjæreste, Karoline Bjerkeli Grøvdal (25), klarte VM-kravet på 5000 meter på Bislett for snart to uker siden. Tiden 15.15 er et hav bak verdenstoppen. Det er også 14.16, 22, som ga henne 2. plass på 1500 meter i lag-EM. Klarer hun kvalifiseringskravet til 3000 meter hinder i løpet av sommeren, løper hun kanskje den distansen i VM. – Manglende spissing, svarer friidrettsforbundets tidligere sportssjef Ketil Tømmernes (2003 – 08) på spørsmål om hvorfor norsk friidrett er havnet i bakevja igjen. Der den var da han tok over i 2003, med samling i bunn. I tett samarbeid med Olympiatoppen og toppidrettssjef Bjørge Stensbøl, satte han i gang en – ja, omfattende spissing. I dag mener Tømmernes, som fortsatt har god kontakt med friidrettsmiljøet, at det meste er bedre enn det var den gang: • Friidrettens økonomi er betydelig sterkere. • Utøverne har fått haller å trene i. • Trenerne er ganske bra. • «Utøvermaterialet» er godt nok til å levere to-tre medaljer i hvert eneste internasjonale mesterskap. At «spissingen» mangler må Olympiatoppen ta skylden for, mener eks-sportssjefen. Det har sakte, men sikkert «sneket seg inn i organisasjonen»: Spissingen fra 1990 – og begynnelsen på 2000-tallet er forsvunnet fordi Olympiatoppen har gått fra å være «en premissgiver som utfordret oss som særforbund til å få frem noen topper», til å bli en serviceinstitusjon. Den såkalte elitegruppens satsing i friidrettsforbundet er for bred. Pengene går til for mange utøvere. Det henger sammen med Olympiatoppens (nye) filosofi. – Man kan mene at det er bra, eller at det ikke er bra, tilføyer Ketil Tømmernes som et forbehold. Resultatet er uansett udiskutabelt. Norsk friidrett er sportslig hva det var da alt var svart. Om ikke på vei til Beijing-VM i en upraktisk Folkevogn eller liten elbil fra samme fabrikant, så i alle på turistklasse. PS! Det var Aftenposten som i 2003 brukte Folkevogna som illustrasjon på hvor stor – eller liten – Norges friidrettstropp til Paris-VM var: Syv totalt, hvor av tre kappgjengere..
Norges tropp til friidretts-VM i Paris for 12 år siden fikk plass i en Folkevogn. Nå ser det ut til at den blir like liten og svak til VM i Beijing om to måneder.